钦定古今图书集成/明伦汇编/闺媛典/第029卷 > 先太夫人河东县太君卢氏归祔志
## 钦定古今图书集成/明伦汇编/闺媛典/第029卷 > 先太夫人河东县太君卢氏归祔志

前人

先夫人姓卢氏，讳某，世家涿郡，寿止六十有八。元和
元年岁次丙戌，五月十五日，弃代于永州零陵佛寺。
明年某月日，安祔于京兆万年栖凤原先侍御史府
君之墓。其孤有罪，衔哀待刑，不得归奉丧事，以尽其
志，侄洎夫人兄之子弘礼承事焉。呜呼天乎！太夫人
有子不令，而陷于大僇，徙播疠土，医巫药膳之不具，
以速夭祸，非天降之酷，将不幸而有恶子以及是也。
今又无适主以葬，天地有穷，此冤无穷。既举葬纼，犹
以不孝之辞，拟述先德，且志其酷焉。尝逮事伯舅，闻
其称太夫人之行以教曰：“汝宜知之。”七岁通《毛诗》及
刘氏《列女传》，斟酌而行不坠，其有汝宗大家也。既事
舅姑，周睦姻族，柳氏之孝仁益闻。岁“恶少食，不自足
而饱孤幼，是良难也。”又尝侍先君，有闻如舅氏之谓，
且曰：“吾所读旧史及诸子书，夫人闻而尽知之，无遗
者。”某始四岁，居京城西田庐中，先君在吴，家无书，太
夫人教古赋十四首，皆讽诵之。以《诗》《礼》图史及剪刺
纬结授诸女。及长，皆为名妇。先君之仕也，伯母、叔母
姑姊妹子侄，虽远在数千里之外，必奉迎以来。太夫
人之承之也，尊己者，敬之如臣事君；下己者，慈之如
母畜子；敌己者，友之如兄弟：无不得志者也。诸姑之
有归，必废寝食，礼既备，常有劳疾。先君将改葬王父
母，太夫人泣以莅事。既具，而大故及焉，不得成礼。既
得命于朝，祇奉教，曰：“汝忘大事乎？吾冢妇也，今也宜
老。”而“唯是，则不敢暇，抑将任焉。苟有日，吾其行也。”及
命为邵州，又喜曰：“吾愿得矣。”竟不至官而及于罪。是
岁之初，天子加恩群臣，以宗元任御史尚书郎，封太
夫人、河东县太君。八月，会册太上皇后于兴庆宫，礼
无遗者。既至永州，又奉教曰：“汝惟不恭宪度，既获戾
矣。今将大儆于后，以盖前恶，敬惧而已。苟能若是，吾
何恨哉！”明者不悼往事，吾未尝有戚戚也，而卒以无
孝道，不能有报焉。丧主子宗妇，七岁而不果娶。窜穷
徼，人多疾殃，灾暑熇蒸，其下卑湿，非所以养也。诊视
无所问，药石无所求，祷祀无所实，苍黄叫呼，遂遘大
罚。天乎神乎，其忍是乎？而独生者谁也？为祸为逆，又
顽狠而不得死，逾月逾时，以至于灵车远去而身独
止，元堂暂开而目不见，孤囚穷絜，魄逝心怀。苍天苍
天，其如斯耶？而犹言“犹食”者，何如人耶？已矣，已矣！穷
天下之声，无以舒其哀矣；尽天下之辞，无以传其酷
矣。刻之坚石，措之幽阴，终天而止矣